Komisjoni otsus,

2. juuni 1993,

millega lubatakse liikmesriikidel Kanadast pärit kuumtöödeldud okaspuupuidu osas ette näha erandeid nõukogu direktiivi 77/93/EMÜ teatavatest sätetest, ja millega kehtestatakse kuumtöödeldud puidu suhtes kohaldatava tähistussüsteemi üksikasjad

(93/365/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 21. detsembri 1976. aasta direktiivi 77/93/EMÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, [1] viimati muudetud direktiiviga 93/19/EMÜ, [2] eriti selle artikli 14 lõike 3 kolmandat taanet,

võttes arvesse liikmesriikide esitatud taotlusi

ning arvestades, et:

kahjulike organismide sissetoomise ohu tõttu ei või direktiivi 77/93/EMÜ sätete kohaselt ühendusse tuua okaspuude (Coniferales) (välja arvatudThujaL.) puitu mingil muul kujul kui:

- täielikult või osaliselt kõnealustest okaspuudest saadud laastud, tükikesed, puidujäätmed või -jäägid,

- pakkekastid, puitpakendid või vaadid,

- puitalused, äärtega puitalused ja muud kaubaalused,

- pakkimispuit, tugipostid ja aluspuud,

sealhulgas ei või ühendusse tuua ka Kanadast, Hiinast, Taiwanist ja Ameerika Ühendriikidest pärit puitu, millel pole säilinud looduslik kumer pind, välja arvatud juhul, kui see on läbinud asjakohase kuumtöötluse, nii et puidu sisetemperatuur tõuseb 30 minutiks vähemalt 56 °Cni, ja kui puiduga on kaasas nimetatud direktiivi artiklites 7 või 8 kirjeldatud sertifikaat;

Kanadast pärit okaspuupuitu tuuakse käesoleval ajal ühendusse; sel juhul ei anta kõnealuses riigis tavaliselt välja fütosanitaarsertifikaati; et oleks võimalik markeeringuga tõendada nõutavat kuumtöötlust, kus puidu sisetemperatuur on 30 minutiks tõstetud vähemalt 56 °Cni, tuleks kehtestada puidu suhtes kohaldatava tähistussüsteemi üksikasjad;

Kanada antud teabe põhjal on komisjon tuvastanud, et on käivitatud ametlikult heakskiidetud ja jälgitud kuumtöötluse kontrolli programm kuumtöötluse tagamiseks heakskiidetud kuivatuskambrites, kus puidu sisetemperatuur tõstetakse vähemalt 56 °Cni 30 minuti jooksul, et saavutada asjaomaste kahjulike organismide (Bursaphelenchus xylophilus ja selle vektorid) hukkumine töötlemisel; kui puiduga on kaasas selle programmi raames välja antud kuivatuskambris kuumutamise sertifikaat, väheneb kahjulike organismide leviku oht;

komisjon kannab hoolt, et Kanada teeks kättesaadavaks igasuguse tehnilise teabe, mida on vaja hinnangu andmiseks nimetatud programmi toimimisele;

käesolev otsus tuleks uuesti läbi vaadata hiljemalt 1. aprilliks 1995;

käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Liikmesriikidel lubatakse vastavalt lõikes 2 sätestatud tingimustele ette näha erandeid direktiivi 77/93/EMÜ artikli 7 lõikest 2 ja artikli 12 lõike 1 punktist b Kanadast pärit okaspuupuidule, mis on asjakohaselt kuumtöödeldud.

2. Täidetud peavad olema järgmised tingimused:

a) puit toodetakse saeveskites või käideldakse Kanada põllumajandusministeeriumi poolt kuumtöötluse kontrolli programmis osalemiseks heakskiidetud ja kinnitatud asjakohastes ruumides;

b) puitu kuumutatakse 30 minutit vähemalt 56 °C sisetemperatuuril kuivatuskambrites, mida on sel eesmärgil ametlikult katsetanud, hinnanud ja tunnustanud Kanada põllumajandusministeeriumi poolt selleks kinnitatud sõltumatu katsetamisorganisatsioon; nimetatud töötlemise aeg ja temperatuur registreeritakse ning andmed talletatakse iga üksikpartii kohta;

c) punktis b osutatud hindamisel määratakse kindlaks puidu sisetemperatuuri 56 °Cni tõstmiseks vajalik aeg halvimate võimalike tingimuste korral; sellele vastavalt kehtestatakse iga kuivatuskambri jaoks töögraafik;

d) punktis b osutatud kuivatuskambritele paigaldatakse kalibreeritud seadmed töötluse käigus saavutatud temperatuuri registreerimiseks; neid seadmeid hindab samuti punktis b osutatud katsetamisorganisatsioon;

e) punktis a osutatud saeveski poolt määratud ametnik kinnitab iga kimbu ülemisele parempoolsele pikiküljele standarditud tähise vastavuse kohta punktis b sätestatud tingimustele või jälgib isiklikult selle olemasolu;

f) et tagada punktides a kuni e sätestatud tingimuste täitmist, seavad Kanada põllumajandusministeeriumi poolt heakskiidetud ja kontrollitud programmi raames selleks kvalifitseeritud ja volitatud ametlikud sorteerimisasutused sisse kontrollimissüsteemi;

g) kontrollimissüsteem võimaldab Kanada põllumajandusministeeriumi inspektoritel teha seiret punktis a) osutatud kvalifitseeritud saeveskites ning episoodilisi laadimiseelseid kontrolle;

h) puiduga on kaasas kuivatuskambris kuumutamise sertifikaat, mis on standarditud punktis a nimetatud programmi raames, vastab käesoleva otsuse lisas esitatud näidisele ja on välja antud volitatud isiku poolt, kes tegutseb kõnealuses Kanada põllumajandusministeeriumi poolt heakskiidetud programmis osalevate saeveskite nimel.

Artikkel 2

Ilma et see piiraks direktiivi 77/93/EMÜ artikli 14 lõikes 5 ettenähtud sätete kohaldamist, teavitavad liikmesriigid komisjoni ja teisi liikmesriike kõikidest juhtudest, mil käesoleva otsuse kohaselt sissetoodud kaubasaadetised ei vasta artikli 1 lõike 2 punktides e ja h sätestatud tingimustele.

Artikkel 3

Artikliga 1 antud luba kohaldatakse alates 1. juunist 1993. See tunnistatakse kehtetuks, kui leitakse, et artikli 1 lõikes 2 sätestatud tingimused ei ole piisavad kahjulike organismide sissetoomise vältimiseks, või kui neid tingimusi ei ole täidetud. Luba vaadatakse uuesti läbi hiljemalt 1. aprilliks 1995.

Artikkel 4

Käesolev otsus on adresseeritud liikmesriikidele.

Brüssel, 2. juuni 1993

Komisjoni nimel

komisjoni liige

René Steichen

[1] EÜT L 26, 31.1.1977, lk 20.

[2] EÜT L 96, 22.4.1993, lk 33.

--------------------------------------------------

ANEXOBILAGANHANGPARARTIMAANNEXANNEXEALLEGATOBIJLAGEANEXO

+++++ TIFF +++++

+++++ TIFF +++++

--------------------------------------------------